钦定古今图书集成/明伦汇编/氏族典/第002卷 > 北齐
## 钦定古今图书集成/明伦汇编/氏族典/第002卷 > 北齐

### 文宣帝天保十年诏冒姓元氏者俱复本姓赐元景安姓高氏元蛮姓步六孤氏

按《北齐书文宣帝本纪》，“天保十年五月癸未，诛始平
公元世、东平公元景式等二十五家，特进元韶等十
九家，并令禁止。秋八月癸卯，诏诸军民或有祖父改
姓，冒入元氏，或假托携认，妄称姓元者，不问世数远
近，悉听改复本姓。”按《元蛮传》：蛮，魏太师江阳王继
子，肃宗元皇后之父也，历光禄卿。天保十年，大诛元
氏，“肃宗为蛮苦请，因是追原之，赐姓步六孤氏。”按
《元景安传》，“景安，魏昭成五世孙也。父永，干乡男。景安
沈敏有干局，少工骑射，善于事人。天保初，加征西将
军，别封兴势县开国伯，带定襄县令，赐姓高氏。初，永
兄祚袭爵陈留王，祚卒，子景皓嗣。天保时，诸元帝室
亲近者多被诛戮，疏宗如景安之徒议，欲”请姓高氏，
景皓云：“岂得弃本宗，逐他姓，大丈夫宁可玉碎，不能
瓦全。”景安遂以此言白显祖，乃收景皓诛之，家属徙
彭城。由是景安独赐姓高氏，自外听从本姓。永弟种
子豫，字景豫，美姿仪，有器干。永安中，羽林监。元颢入
洛，以守河内功，赐爵永安君。后为濮阳郡守。魏彭城
王韶引为开府谘议参军。韶出镇定州，启为定州司
马。及景安告景皓慢言，引豫言相应和。《豫占》云：“尔时
以衣袖掩景皓口，云‘兄莫妄言’。”及问景皓，与豫所列
符同，获免。自外同闻语者数人，皆流配远方。豫卒于
徐州刺史。

### 后主天统二年赐元文遥姓高氏

按《北齐书后主本纪》，不载。按《元文遥传》，“文遥，魏昭
成皇帝六世孙也。齐受禅后，历给事黄门侍郎、散骑
常侍、侍中、中书监。天统二年，诏特赐姓高氏，籍属宗
正，子弟依例岁时入朝。”